ET Euroopa Liidu Teataja C 257/4

Nõukogu määruse (EÜ) nr 509/2006 (põllumajandustoodete ja toidu garanteeritud traditsiooniliste eritunnuste kohta) artikli 8 lõike 2 kohase registreerimistaotluse avaldamine

2012/C 257/04

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 509/2006 (1) artiklile 9. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

GTE REGISTREERIMISTAOTLUS

NÕUKOGU MÄÄRUS (EÜ) nr 509/2006

„TORTAS DE ACEITE DE CASTILLEJA DE LA CUESTA”

EÜ nr: ES-TSG-007-0058-03.09.2008

1. Taotlejate rühma nimi ja aadress:

Rühma või organisatsiooni nimi (vajaduse korral): Asociación de Empresarios de Confitería, Pastelería, Bollería, Heladería, Repostería y Platos Cocinados de Sevilla. (A.P.E.C.O.P.A.S.) Aadress: Avenida Recaredo 20, modulo 5 41003 Sevilla ESPAÑA Tel +34 954576427 E-post: jproman@inesrosales.com

2. Liikmesriik või kolmas riik:

Hispaania

3. Spetsifikaat:

3.1. Registreeritav(ad) nimetus(ed) (määruse (EÜ) nr 1216/2007 artikkel 2)

„Tortas de aceite de Castilleja de la Cuesta”

3.2. Nimetus:

☒ on iseenesest eripärane  väljendab põllumajandustoote või toidu eripära

Nimetus „Tortas de aceite de Castilleja de la Cuesta” on traditsiooniline nimetus, nagu on öeldud ülevaates Hispaania traditsioonilistest toodetest („Inventario Español de Productos Tradicionales”), mille andis 1996. aastal Euroopa Liidu rahastatava projekti Euroterroirs raames välja Hispaania põllumajandus-, kalandus- ja toiduaineministeeriumi põllumajanduse ja toiduainete peasekretariaat.

3.3. Kas taotletakse nimetuse reserveerimist määruse (EÜ) nr 509/2006 artikli 13 lõike 2 alusel?:

☒ Registreerimine koos nimetuse reserveerimisega  Registreerimine ilma nimetuse reserveerimiseta

3.4. Toote liik (vastavalt II lisale):

Klass 2.3. Kondiitri- ja leivatooted, valikpagaritooted, koogid, küpsised ja muud pagaritooted

3.5. Põllumajandustoote või toidu kirjeldus, mida tähistab punktis 3.1 esitatud nimetus (määruse (EÜ) nr 1216/2007 artikli 3 lõige 1):

Nimetus „Tortas de Aceite de Castilleja de la Cuesta” väljendab toote eripära, sest tegemist on kondiitritootega, mille koostisest 27,7 % (± 2 %) moodustab ekstra-neitsioliiviõli. Nimetatud tegur ja tervenisti käsitsi toimuv valmistamine annavad tootele selle kõige hinnatumad omadused: toode on kerge, õhukese lehelise struktuuri ning selgelt eristatava oliiviõlimaitse ja -lõhnaga.

Organoleptilised omadused

Värvus Ebaühtlaselt tumepruun, õhemates kohtades tumedam Lõhn Tootele eriomane, mahe aniisi- ja oliiviõlilõhn Maitse Magus, tootele eriomane Tekstuur Kõva, ilma pehmete kohtadeta, krõbe

Mikrobioloogilised omadused

Näitaja Määr Hallitus- ja pärmseened < 500 UFC/g Aeroobsed mesofiilsed bakterid < 500 000 UFC/g Enterobakterid < 500 UFC/g E. coli Puudub 1 g-s Salmonella-Shigella Puudub 30 g-s Sulfitit redutseerivad klostriidid < 1 000 UFC/g Staphylococcus aureus Puudub 0,1 g-s

Füüsikalis-keemilised omadused

Kogus toote 100 grammi kohta Torta de aceite Lubatud hälve Toiteväärtus 495 Kcal/100 g ± 10 Valgud (N × 6,25) 6,5 g/100 g ± 1 Süsivesikud 70 g/100 g ± 5 Rasvad 22 g/100 g ± 2 Küllastunud rasvhapped 14 % ± 2 Küllastumata rasvhapped 85 % ± 5 Monoküllastumata rasvhapped 75 % ± 5 Polüküllastumata rasvhapped 9 % ± 2 Kolesterool 0 Niiskusesisaldus < 6 % Tuhk < 1,5 %

3.6. Põllumajandustoote või toidu tootmismeetodi kirjeldus, mida tähistab punktis 3.1 esitatud nimetus (määruse (EÜ) nr 1216/2007 artikli 3 lõige 2):

Koostisaine Osakaal Lubatud hälve Nisujahu 66,8 % ± 5 % Ekstra-neitsioliiviõli 27,7 % ± 2 % Invertsuhkur 2,7 % ± 0,5 % Aniisiseemned 1,0 % ± 0,25 % Valge suhkur 0,8 % ± 0,25 % Seesamiseemned 0,7 % ± 0,25 % Sool 0,3 % ± 0,25 % Looduslik aniisiessents 0,03 % ± 0,01 %

Tainale lisatakse ka vett 34–40 % ulatuses jahu kaalust ning pärmi 1–3 % ulatuses.

Kõigepealt pannakse tainasse jahu, millele lisatakse kõik vedelad koostisained – neitsioliiviõli, vesi ja invertsuhkur, ning seejärel kõik ained segatakse. Segule lisatakse ülejäänud koostisained ja sõtkutakse kuni soovitud konsistentsi saavutamiseni. Taina lõpptemperatuur peab olema 25–28 °C. Kui see on kõrgem, hakkab tainas tainatükeldaja anumas kerkima, ja kui see on madalam, ei hakka tainas üldse kerkima. Kummalgi juhul ei saavutaks toode soovitud välimust. Selleks et saavutada taina püsiv lõpptemperatuur, reguleeritakse tainale lisatava vee temperatuuri, segades sellesse jäätükke või kuuma vett. Sellest sõltub taina sõtkumise aeg. Samuti võib temperatuuri reguleerida toiduainete külmutusgaaside abil.

Toote käsitsi valmistamine

Pärast taina sõtkumist jaotatakse see osadeks. Selleks kasutatakse tainatükeldajat, mis jaotab taina võrdse kaaluga tükkideks; seejärel vormitakse tainast käsitsi järgmisel viisil.

1. Ühte kätte võetakse tainapall ja asetatakse see teise käe peopessa.

2. Tainast hoidva käe sõrmi koos hoides asetatakse teise käe väliskülg tainapalli keskele ja surutakse seda kergelt, liigutades kätt kõigepealt randme suunas ja seejärel sõrmeotste poole, nii et tainas jaotub ühtlaselt kogu peopesale.

3. Toote valmistaja käeulatuses on valge suhkruga täidetud nõu. Ta vajutab käe koos vormitud tainaga suhkrusse, nii et taina pealispind kattub õhukese suhkrukihiga.

4. Vormitud koogi küpsetusliinile asetamiseks paneb toote valmistaja käe, peopesa ülevalpool, mõne sentimeetri kõrgusele lindi kohale. Ta eraldab teise käe sõrmedega väikesõrme külge kleepunud taina ja asetab selle lindile, ajades tainast hoidva käe sõrmed tootele ümara kuju andmiseks laiali. Kätt pööratakse vähehaaval (kuni peopesa on pööratud ahjulindi suunas) seda samal ajal eemale nihutades, kuni vormitud tainas jääb ahjulindile, suhkruga kaetud külg ülevalpool.

Kirjeldatud tainavormimise protsess annab tootele selle iseloomuliku välimuse, enam-vähem sõõrja kuju ja mõnemillimeetrise varieeruva paksuse. Kõrge rasvasisaldusega (antud juhul oliiviõlisisaldusega) taina omaduste tõttu on käsitsi valmistamine võtmetegur, sest kõigi muude valmistusviiside korral õlisisaldus väheneks, mille tagajärjel oleksid tootel teistsugused omadused.

Küpsetamine

Valmistoode kujutab endast umbes 13 cm suuruse läbimõõduga ketast, mille paksus on mõni millimeeter. Tänu sellisele kujule – suur pindala ja vähene paksus – küpseb toode mõne minutiga. Pärast ahjust väljavõtmist peab toote suhteline niiskusesisaldus olema alla 6 %. Lõpptoode on sõõrikujuline, mõnemillimeetrise ebaühtlase paksusega küpsetis, mis on tavaliselt pisut paksem servaosas. See on ebaühtlaselt tumepruuni värvi, kusjuures õhemad kohad on tumedamad. Toote konsistents peab olema krõbe, kõva ja pehmete kohtadeta ning sellel peab olema meeldiv mahe aniisi- ja oliiviõlilõhn.

Toote jahutamine ja pakendamine

Tootel lastakse pärast küpsetamist ja enne pakendamist jahtuda. Arvestades toote omadusi – vähest paksust ja suurt pindala, saavutab see pakendamiseks sobiva temperatuuri mõne minutiga. Pakendamine toimub kahes järgus.

Üksiku toote pakendamine: selle käigus pakitakse iga küpsetis eraldi vahapaberisse. Selleks asetatakse küpsetis paberile ning keeratakse paberi ülemine ja alumine serv selle peale; seejärel volditakse kahekordselt kokku paberi parem ja vasak serv, nii et moodustub serv, mis jääb küpsetise alla.

Toote pakendamine mitmekaupa: viie- või kuuekaupa vahapaberisse pakitud küpsetised pannakse alusele, et kaitsta neid võimaliku muljumise eest. Seejärel pakitakse alus kuumsuletavasse polüpropüleenkilesse, mis moodustab aluse kujule vastava pakendi.

3.7. Põllumajandustoote või toidu eripära (määruse (EÜ) nr 1216/2007 artikli 3 lõige 3):

Kaks suurt erinevust, mis on tootel „Tortas de Aceite de Castilleja de la Cuesta” teiste turul olevate sarnaste toodetega võrreldes, tulenevad selle käsitsi valmistamisest ja ekstra-neitsioliiviõli kasutamisest.

3.8. Põllumajandustoote või toidu traditsioonilisus (määruse (EÜ) nr 1216/2007 artikli 3 lõige 4):

„Tortas de aceite de Castilleja de la Cuesta” kohta on palju kirjalikku materjali alates retseptiraamatutest ja reklaamidest kuni toote hõrgu maitse ülistusteni.

Ülevaates Hispaania traditsioonilistest toodetest on juttu tuntud toote „Tortas de aceite de Castilleja de la Cuesta” traditsioonilise valmistamise ajaloost ja on loetletud toote muutumatuna säilinud koostisained.

Ajalugu: toodet on traditsiooniliselt valmistatud kõnealuses Sevilla maakonna asulas ja selle valmistamine on järk-järgult levinud Andaluusia lääneossa. Algselt oli tegemist kodus valmistatavate maiustustega, mida söödi ülestõusmispühade ajal. 1914. aastal leidis sevillalanna Inés Rosales perekonna retseptikogust Aljarafe piirkonnale tüüpilise valmistamisõpetuse ning hakkas valmistama ja müüma toodet, mida toodetakse tänapäevalgi ja mis on kõige tuntum.

Koostis: nisujahu, oliiviõli, suhkur, seemned, pärm, seesami- ja aniisiseemned, sool, aniisiessents ja mõnikord ka mandlipuru.

Andaluusia tüüpiliste põllumajandustoodete loendit ja kirjeldusi hõlmavas uurimuses („Catalogación y Caracterización de los Productos Típicos Agroalimentarios de Andalucía”), mis pälvis Andaluusia majandusanalüütikute väljaantava majandusarengu ja põllumajandusuuringute VII preemia, on toodet „Tortas de Aceite de Castilleja de la Cuesta” nimetatud traditsiooniliste toodete all:

— toodet on traditsiooniliselt valmistatud Sevilla maakonnas Aljarafe asulas ja selle valmistamine on järk-järgult levinud kogu Andaluusia lääneossa;

— algselt oli tegemist kodus valmistatavate maiustustega, mida söödi ülestõusmispühade ajal. Toode hakkas laiemalt levima 20. sajandi alguses.

3.9. Eripära kontrollimise miinimumnõuded ja kord (määruse (EÜ) nr 1216/2007 artikkel 4):

Käesolevas spetsifikaadis määratletud toodet iseloomustavad miinimumnõuded on järgmised.

Sõõrikujuline 13 cm (± 2) suuruse läbimõõduga ja ebaühtlase paksusega (kõige õhemates kohtades alates 1 mm-st, kõige paksemates kohtades kuni 7 mm) küpsetis, mis on tavaliselt paksem servaosas.

See on ebaühtlaselt tumepruuni värvi ja on õhemates kohtades tumedam. Toote konsistents peab olema krõbe, kõva ja pehmete kohtadeta ning sellel peab olema meeldiv mahe aniisi- ja oliiviõlilõhn.

Toote koostises ei tohi olla ühtki lisaainet.

Tootes kasutatakse üksnes ekstra-neitsioliiviõli.

Toote erikontroll, selle kord ja sagedus hõlmab järgmist:

— niiskusesisaldus: kuivamine tehakse kindlaks kaubapartii kaupa;

— ekstra-neitsioliiviõli sisaldus: iga-aastane kromatograafia;

— säilitusainete (sorbaadid, bensoaadid) puudumine: iga-aastane kromatograafia;

— värvainete puudumine: iga-aastane kromatograafia;

— organoleptilised omadused: degusteerimiskomisjon kord kvartalis.

4. Spetsifikaadile vastavust kontrollivad ametiasutused või spetsifitseerimisasutused:

4.1. Nimi ja aadress:

Nimi: SGS ICS Ibérica SA Aadress: C/ Trespaderne, 29 Edificio Barajas (Barrio Aeropuerto) 28042 Madrid ESPAÑA Tel +34 913138115 / 955602300 Faks — E-post: ysolina.berbel@sgs.com

 Riigiasutus ☒ Eraettevõte

4.2. Ametiasutuse või sertifitseerimisasutuse konkreetsed ülesanded:

Määratud kontrolliasutus vastutab ainuisikuliselt kogu spetsifikaadis sätestatu täitmise kontrollimise eest.

(1) ELT L 93, 31.3.2006, lk 12.